Fico, Robert, poslanec NR SR (2021-10-26):
Ďakujem pekne. Ešte raz v stručnosti zopakujem, že minister hospodárstva pán Sulík nepredložil ani jedno jediné relevantné opatrenie, ktoré by pomohlo domácnostiam, slovenským firmám a svojou nečinnosťou vystavuje obrovskej kríze nielen, povedzme, tých 28 % domácností, o ktorých som už hovoril, ktoré nie sú schopné si zabezpečiť vykurovanie plynom, ale vystavuje kríze aj celé hospodárstvo, predovšetkým tie odvetvia, kde cítime, že zdražovanie energií môže spôsobiť až zastavenie výroby. Nedá mi, aby som nezareagoval na niektoré konkrétne veci, ktoré pomenoval pán minister Sulík vo svojom vystúpení, keď hovoril napríklad o fotovoltaike, kde evidentne zavádza slovenskú verejnosť. Môžem potvrdiť, že v rokoch 2006 až 2010, počnúc rokom 2009 pokiaľ išlo o fotovoltaiku, nainštalovaný výkon bol naplánovaný na úroveň 120 MWh. Rovnako ma prekvapuje, keď spomína cenu alebo podporu, ktorá prichádzala zo štátu pri výrobe elektrickej energie z týchto zdrojov, pretože stanovená cena zodpovedala európskemu priemeru a niektoré krajiny dokonca mali ešte väčšie doplatky a väčšiu podporu, ako to bolo v prípade Slovenskej republiky. Čo je ale najzaujímavejšie, najvýraznejší nárast inštalovaného výkonu pokiaľ ide o fotovoltaiku nastal v rokoch 2010 až 2012, keď bola vláda Ivety Radičovej, keď ministrom hospodárstva bol nominantom práve politickej strany SaS, nehovoriac aj o tom, že pani manželka súčasného štátneho tajomníka vtedy sa výrazne angažovala ako šéfka asociácie na podporu fotovoltaiky, čo znamená, že nariekať tuná nad fotovoltaikou v prípade pána Sulíka je úplne smiešne, pretože z tých nainštalovaných 120 MWh to skočilo až na nejakých 500, 550 MWh. Rovnako ma prekvapuje s akou ľahkosťou hovorí minister hospodárstva, že chce použiť zdroje z environmentálneho fondu na podporu veľkých firiem. Chcem teda pripomenúť pánovi Sulíkovi, že plnú kontrolu nad týmto fondom nemá on, ale plnú kontrolu má v tejto situácii minister životného prostredia a k tomu minister financií. Ak si dobre pamätám právnu úpravu, sú to títo dvaja členovia vlády, ktorí môžu obmedziť používanie zdrojov na účely, ktoré teraz pomenoval pán Sulík, čiže aj v tomto prípade, berúc aj na zreteľ objem peňazí, nemôžeme konštatovať, že by, a to bol dostatočný zdroj, ktorý by mohol pomôcť veľkým firmám. No a teraz sa dostávam k dvom alebo trom témam, na ktoré pán Sulík buď nereagoval, alebo reagoval veľmi zvláštne. Stalo sa asi prvýkrát v histórii Národnej rady, že výsledkom odvolávania ministra je podanie trestného oznámenia na navrhovateľa. Dobre, aj takéto možno výstupy môžu prísť na rokovanie Národnej rady, ale je mojou povinnosťou pripomenúť pánovi Sulíkovi niekoľko okamihov, ktoré on interpretoval svojimi vlastnými slovami a tak, ako to videl on, hoci pravda bola úplne iná. Pán minister, nie je pravda, že SMER – sociálna demokracia vám zabránil vystúpiť v Národnej rade Slovenskej republiky počas mimoriadnej schôdze, ktorá sa týkala zdvíhania cien energií, pretože bol podaný procedurálny návrh pánom poslancom Podmanickým a za tento návrh nehlasovala vládna koalícia, máte väčšinu vo vládnej koalícii, tak sa nevyhovárajte na opozičnú stranu, že vám neumožnila v parlamente vystúpiť. Vy si spytujte svedomie vo vládnej koalícii, či máte, alebo nemáte podporu vládnych poslancov, pretože vládni poslanci mohli schváliť návrh pána poslanca Podmanického a mohli ste rečniť, koľko ste chceli, ale vládni poslanci to odmietli a tento procedurálny návrh neprešiel. Pán minister, môžete moralizovať, koľko chcete na adresu moju, na adresu kohokoľvek z poslaneckého klubu strany SMER – sociálna demokracia, ale nám sa nestalo ani jednému, že sme vošli do nejakej firmy, kde boli verejné zdroje, ako to je v prípade spoločnosti bratislavskej OLO, boli ste tam vo významnej funkcii a jediný výsledok, ktorý zostal po vás, je, že ste si predali z OLO pozemok do vlastnej firmy a na tomto pozemku ste zarobili milióny korún. Keby toto urobil nominant SMER-u, že stane sa predsedom predstavenstva a riaditeľom spoločnosti, jako je OLO a zabezpečí prevod lukratívneho pozemku z tejto spoločnosti do vlastnej súkromnej spoločnosti, tak by ste nás trhali v zuboch, samozrejme, pre vás to bolo transparentné, všetko bolo v poriadku a ako keby sa aj nič nestalo. Vy ste všetci úžasní v tom, pán minister, že vy keď urobíte nejaký zločin, poviete, že prepáčte, a tým si myslíte, že to je vybavené. Vy sa vždy za všetko iba ospravedlníte, ale vôbec neberiete na zreteľ dopady toho, čo ste reálne urobili. A dostávam sa k dvom závažným veciam, pán minister, na ktoré ste, bohužiaľ, neodpovedali vo vašom vystúpení. Povedali ste, že ste si kúpili nejaký pozemok, nazvime to ranč v Austrálii, že ste jednotretinový majiteľ tohto ranču a že ste do toho vložili peniaze v hodnote nejakého slušného bytu, tak sa bavme asi o milióne eur. Čiže vy ste spolumajiteľom niekoľkomiliónového ranču niekde v Austrálii a my sa vás ešte raz pýtame, kto sú vaši spoluvlastníci, pretože chceme to vedieť, či nie sú to osoby z podnikateľskej sféry, ktorým ste mohli pomôcť, či to nie je evidentný konflikt záujmov, či to nie je nejaké poďakovanie, alebo či títo dvaja páni nezaplatili za vás a vy to len kryjete nejakým fiktívnym úverom tento podiel, ktorý v tejto spoločnosti máte. Chceme vedieť veľkosť tohto ranču a sú to legitímne otázky, pán minister, pretože... Pamätáte sa, pripomeniem to ešte raz, 800 metrov štvorcových som kúpil vinohrad, tento vinohrad sa dokonca zaradil do tzv. fondu vinohradníckeho, aby nemohol byť použitý na stavebné účely. A tento pozemok je neustále predmetom môjho šikanovania a škandalizácie. Tak sa pýtame veľmi jednoducho, koľko to stálo, koľko to má hektárov, kto sú vaši spoluvlastníci. Ak na tieto otázky neodpoviete, tak to bude vyvolávať naďalej veľké podozrenia, že to je nejaká černota. Nehovoriac o tom, že je to celé čudné, pretože ľuďom trinásty dôchodok vyplatiť nechcete na Slovensku, dôchodcovia to majú naozaj veľmi ťažké a budú to mať ťažké teraz v súvislosti so zdražovaním a vy im oznamujete, že viete čo, dôchodcovia, mám vás v paži, lebo keď bude tu zima, ja pôjdem do tepla do Austrálie a mne tam bude dobre, mám tam rančík niekoľkomiliónový v eurách alebo v austrálskych dolároch, nevieme v čom. Pravda je taká, ešte raz to zopakujem, že v Land Registry Services v Austrálii vaše meno svieti, možno sa bude dať ísť ďalej, požiadame o nejaké ďalšie informácie, ale bolo by veľmi jednoduché, keby ste vy povedali slovenskej verejnosti, o čo presne ide, čo ste, samozrejme, odmietli urobiť. Posledná vec, o ktorej chcem hovoriť v mojej reakcii, je otázka Slovenskej pošty. Pán minister, ja by som, samozrejme, veľmi zvažoval, či budete, alebo nebudete vyčítať poslancom Národnej rady spôsob hlasovania. Ak sa ja rozhodnem zdržať hlasovania, je to moja vec, suverénna vec a vás do toho nič nie je. Takže vyčítať navrhovateľovi, ktorý je v opozícii spôsob hlasovania, že nepodporuje vládne návrhy zákonov, tak to chce odvahu a veľkú mieru predstavivosti, ale ktorú vy pravdepodobne máte. Pošta, pán minister, ja vám vysvetlím, v čom je problém s poštou. Najskôr ste všetci zatajovali, že spoločnosť LAMA SK nepatrí pánovi Makóovi. Potom sme my preukázali, aj som to ukazoval vašim kolegom, niektorí vaši kolegovia došli za mnou, ja som im ukazoval priamo výpoveď pána Makóa, kde sa priamo priznáva, že na šiestom poschodí v jednej budove je firma, ktorá sa volá LAMA SK a že to je jeho firma. Pán Makó to sám povedal a potvrdil. Keď toto vyšlo najavo, tak ste začali hovoriť o nejakej transparentnosti súťaže a neviem čoho všetkého. Pán minister, pamätáte sa, že som dal návrh na odvolanie aj bol odvolaný minister hospodárstva za to, že v elektronickej súťaži na ministerstve hospodárstva vyhrala nejakú upratovaciu službu firma, kde bol vzdialený príbuzný ministra hospodárstva? Tiež to bola elektronická súťaž a mohli sme povedať, najnižšia cena, všetko bolo transparentné a perfektné. Pán minister, problém je v tom, že pán Makó je najvýznamnejší udavač a je prakticky na zavolanie. Ak niekto niečo potrebuje, Makó príde a porozpráva. Makó stojí za štrnásťročným trestom odňatia slobody pre Dušana Kováčika, špeciálneho prokurátora. Makó stojí za mnohými inými vecami. Pán minister, viete, čo je šokujúce? Prečítajte si výpoveď napríklad obvineného Suchobu, ako hovorí o tom, čo robil spolu s Makóom, pokiaľ išlo o hotové peniaze, v akých obrovských nákupných taškách manipulovali, a čo sa teraz udialo? Slovenská pošta robila ďalšiu súťaž, pán minister, ale tentokrát nie na stráženie tých budov, ale na prevoz kešu. Kto vyhral? No LAMA, ste normálny? To znamená, že keď niekto je schopný v Billa taškách nosiť obrovské sumy kešových peňazí, tak má kvalifikáciu na vozenie kešových peňazí Slovenskej pošty? Prečo by to nemala byť štátna korupcia, veď je to štátna korupcia, ak tento udavač, pravdepodobne obvinený z obrovského množstva trestných činov, kde mu hrozia obrovské tresty, tento udavač, bez ktorého by ste nevedeli robiť tie špinavosti, ktoré robíte vo vzťahu k opozícii a nominantom. Ak tento udavač dostáva ešte od Slovenskej pošty zákazky na stráženie nehnuteľností, a to bolo teraz v lete a dokonca pravdepodobne na prevoz peňazí, pretože vy ste hovorili, že tá súťaž bola rozdelená na tri časti, pokiaľ ide o stráženie nehnuteľností. Áno, ale všetky tri vyhral Makó. Rovnako je teraz jedna súťaž zatiaľ, dvojmiliónová, videli sme vyhodnotenie ponúk, nevideli sme zatiaľ ešte zmluvu, zmluva ešte nie je v centrálnom registri, ale vieme, že zase je to firma LAMA, ktorá má dostať túto zákazku na prevážanie peňazí. Ako inak to máme hovoriť? Prečo si nemáme myslieť, pán minister, že vás Makó vydiera? Prečo si nemáme myslieť, že Makó chodí za vami a hovorí, ak mi to nedáte, tak aj ja začnem rozprávať, ako som začal rozprávať na toho, na toho, na toho, na toho, hoci veľakrát vieme, že si vymýšľa. A musíme to pripisovať vám, lebo vy ste sa rozhodli, že nominujete za šéfa Slovenskej pošty svojho nominanta, my to rešpektujeme, hoci to nepatrí do vašeho rezortu, ale máme právo vám ako opozícia pripomínať, toto je štátna korupcia. Ak raz vieme, že majiteľom firmy je človek, ktorý je obvinený z mimoriadne vážnych trestných činov a že je nepostrádateľnou súčasťou pohonu na opozíciu, poskytuje všetky svedecké výpovede, aké len chcete, v podstate on je taký ako jedálny lístok, len si z neho vyberiete výpoveď, ktorú potrebujete. Tak potom sa nečudujte, že my budeme hovoriť o tom, že to nie je v poriadku a naozaj to v poriadku ani nemôže byť. Dámy a páni, preto vás poprosím, aby ste návrh, ktorý sme predložili, akceptovali. Ja som si vypočul, ako som už povedal, ešte tu nebol pán minister vtedy, moralizovanie, pán minister, na moju adresu, ale ja som ako majiteľ alebo predseda predstavenstva, riaditeľ spoločnosti s verejnými zdrojmi, si nepredal pozemok sám sebe. Ste na tom zarobili, ja neviem koľko, 26, 30 mil. korún. Nehovoriac o tom, že ste napísali list, keď ste boli riaditeľom tejto spoločnosti, personalistke, aby vám vyplatila odmenu vo výške niekoľkých mesiacov. Sám sebe ste si udelili odmenu. Čo ste tam robili, to predsa je nehoráznosť! Vy ste rozkrádali verejné zdroje! A vy nás tu budete poučovať, stranu SMER – sociálna demokracia, a dávať nám nejaké morálne prednášky. Toto jednoducho nemôžem od vás akceptovať! Pán minister, nepredložili ste žiadne krátkodobé okamžité opatrenie. Vôbec netušíme, čo bude s domácnosťami, netušíme, čo bude s firmami, dobre viete, čo to robí v niektorých sférach výroby. Zaútočili ste akurát tak na SMER – sociálnu demokraciu, pri fotovoltaike ste klamali, že to bol váš minister hospodárstva v rokoch 2010 až ´12, kedy prudko narástol nainštalovaný výkon fotovoltaiky, bolo 120 a vy ste skočili skoro na 500 MWh. Pokiaľ ide o envirofond, viete, že nemáte nič, pretože Matovič aj s Budajom vás držia v pasci a Matovič vás miluje ako koza nôž, čiže nedostanete nič. Tak nehovorte teraz, že máte nejaké k dispozícii zdroje, ktoré pomôžu slovenským podnikom. Nič ste nepovedali, nič. To sme naozaj mohli skončiť schôdzu už pri tom, keď sme vám postavili otázku, ako to je s tým vaším rančom. A opätovne vás žiadam, to je vážna vec. Nemôžte sa tváriť, že ja nič nebudem hovoriť, to sú nejaké súkromné osoby. My chceme vedieť, kto to je. Aj tak dobre viete, že si to zistíme. Ďakujem pekne. (Potlesk.)